text: Les trois rois virent lés leur pere
   Près de Cléomadès leur frere.
   PageV01P067
   Melocandis et Baldigans
   Chascuns leur sambla moult plaisans
   Et courtois, et de tel semblance
   Que bien samblent gent de vaillance ;
   Mais dou tiers sont en grant errour,
   N'i a cele n'en ait paour,
   Quant eles le virent si lait,
   Si hideus et si contrefait.
   Moult desiroient à savoir
   Laquele le devoit avoir.
   Chascune grant fréour avoit
   Qu'ele donnée ne li soit.
   N'i ot nule qui miex n'amast
   Morir que ce c'on li donnast.
  